ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της Συνθήκης ΕΚ σχετικά με την κοινή θέση του Συμβουλίου όσον αφορά την έκδοση απόφασης του Ευρωπαϊκού Κοινοβουλίου και του Συμβουλίου περί κοινοτικών μέτρων ενθάρρυνσης στον τομέα της απασχόλησης

1. Υποβαθρο

Η πρόταση COM(2000) 459 τελικό διαβιβάστηκε στο Ευρωπαϊκό Κοινοβούλιο και το Συμβούλιο στις 20 Ιουλίου 2000. Το Ευρωπαϊκό Κοινοβούλιο διατύπωσε τη γνώμη του σε πρώτη ανάγνωση στις 14 Φεβρουαρίου 2001. Η Οικονομική και Κοινωνική Επιτροπή γνωμοδότησε κατά τη σύνοδο ολομέλειάς της στις 31 Ιανουαρίου 2001 και η Επιτροπή των Περιφερειών στις 14 Δεκεμβρίου 2000.

Ύστερα από τη γνωμοδότηση του Ευρωπαϊκού Κοινοβουλίου και σύμφωνα με το άρθρο 250 παράγραφος 2 της συνθήκης για την ΕΚ, η Επιτροπή ενέκρινε τροποποιημένη πρόταση την οποία διαβίβασε στο Συμβούλιο και το Ευρωπαϊκό Κοινοβούλιο στις 27 Φεβρουαρίου 2001 - COM(2001) 124 τελικό.

Το Συμβούλιο υιοθέτησε την κοινή του θέση στις 25.6.2001.

2. Σκοποσ τησ προτασησ

Η παρούσα πρόταση θέτει σε εφαρμογή το άρθρο 129 της Συνθήκης. Αποτελεί τη νομική βάση για δαπάνες οι οποίες προκύπτουν κατά την εφαρμογή των διατάξεων του εν λόγω άρθρου και επιτρέπει την ανάπτυξη και την εμβάθυνση της ευρωπαϊκής στρατηγικής για την απασχόληση, σύμφωνα με τα συμπεράσματα του Ευρωπαϊκού Συμβουλίου της Λισσαβώνας. Ο κεντρικός στόχος της στρατηγικής αυτής είναι να καταστήσει την Ένωση ικανή να διαμορφώσει τις προϋποθέσεις για πλήρη απασχόληση και για περισσότερες και καλύτερες θέσεις εργασίας. Περιλαμβάνει κατευθυντήριες γραμμές που καθορίζονται σε ευρωπαϊκό επίπεδο και εθνικά σχέδια δράσης που εφαρμόζονται από τα κράτη μέλη.

Σε αυτό το ευρύτερο πλαίσιο, η παρούσα πρόταση για απόφαση περί κοινοτικών μέτρων ενθάρρυνσης στον τομέα της απασχόλησης στοχεύει κατά πρώτο λόγο στην υποστήριξη της συνεργασίας μεταξύ των κρατών μελών σε θέματα ανάλυσης, έρευνας και εποπτείας των πολιτικών για την αγορά εργασίας. Αυτού του είδους η συνεργασία θα έχει ως κίνητρα την ανάπτυξη της οικονομίας που βασίζεται στη γνώση, την ανάγκη για τον εντοπισμό των ορθών πρακτικών και την προώθηση των ανταλλαγών και της μεταφοράς πληροφοριών και εμπειριών, και τη διαμόρφωση ενεργούς ενημερωτικής πολιτικής για τους σκοπούς αυτούς.

3. Σχολια τησ Επιτροπησ οσον αφορα την κοινη θεση

3.1 Γενικά σχόλια

Η Επιτροπή γενικά αντιμετωπίζει με ευνοϊκό τρόπο την κοινή θέση που υιοθέτησε το Συμβούλιο. Αναγνωρίζει τις προσπάθειες που καταβλήθηκαν για να ληφθούν υπόψη οι προτεινόμενες τροπολογίες. Μπορεί να συμφωνήσει σε μία διασπασμένη διαδικασία επιτροπής, δηλαδή εν μέρει μία συμβουλευτική επιτροπή και μία επιτροπή διαχείρισης για την υλοποίηση του προγράμματος, σε αντίθεση με τη συμβουλευτική επιτροπή που αρχικά προτάθηκε. Ωστόσο, δεν μπορεί να συμφωνήσει στη μείωση του προτεινόμενου προϋπολογισμού των 55 εκατ. EUR. Αυτό το κατ'εκτίμηση ποσό υπολογίστηκε προσεκτικά και υπάρχει η πεποίθηση ότι θα προκύψουν δαπάνες αυτού του ύψους σε όλη τη διάρκεια υλοποίησης του προγράμματος.

3.2 Τρόπος με τον οποίο ελήφθησαν υπόψη οι τροπολογίες του Ευρωπαϊκού Κοινοβουλίου

Ο ρόλος της ευρωπαϊκής στρατηγικής για την απασχόληση στην προώθηση τόσο της συνεργασίας σε θέματα πολιτικής για την απασχόληση όσο και της ανταλλαγής εμπειριών μεταξύ των κρατών μελών, τώρα αποτελεί αντικείμενο αναφοράς. Επίσης τονίζεται το ζήτημα της ανάπτυξης αυτής της στρατηγικής έτσι ώστε είναι σε θέση να βελτιώνει τη συνεργασία με τους κοινωνικούς εταίρους και με τις αρχές τοπικής και περιφερειακής αυτοδιοίκησης, καθώς και να καθορίζει πώς θα εφαρμοστεί μία ενεργός και διαφανής ενημερωτική πολιτική. Τα κοινοτικά μέτρα που πρόκειται να ληφθούν θα αξιολογούν το ρόλο που διαδραματίζουν όλοι οι παράγοντες που εμπλέκονται στο θέμα αυτό στα διάφορα επίπεδα, το γενικό αντίκτυπο της ευρωπαϊκής στρατηγικής για την απασχόληση έως σήμερα και τη συνεκτικότητά της με τη γενική οικονομική πολιτική, καθώς και με άλλους τομείς πολιτικής. Επιπλέον, σε όλες τις δραστηριότητες που θα χρηματοδοτηθούν στο πλαίσιο αυτού του προγράμματος, θα καταβληθούν προσπάθειες για να ενταχθεί το ζήτημα της ισότητας των δύο φύλων στις γενικότερες πολιτικές.

3.2.1 Τροπολογίες του ΕΚ, οι οποίες λαμβάνονται υπόψη πλήρως, εν μέρει ή όσον αφορά το πνεύμα στην κοινή θέση του Συμβουλίου και στην τροποποιημένη πρόταση της Επιτροπής

Οι παραπομπές στις αιτιολογικές σκέψεις και τα άρθρα αναφέρονται στην αρίθμηση που χρησιμοποιείται στην κοινή θέση του Συμβουλίου.

-Η αιτιολογική σκέψη 4) λαμβάνει σε μεγάλο βαθμό υπόψη την τροπολογία 1 του ΕΚ, εφόσον αναφέρεται ειδικότερα στις δυνατότητες της ευρωπαϊκής στρατηγικής για την απασχόληση όσον αφορά την ενθάρρυνση της συνεργασίας μεταξύ κρατών μελών, ενώ παράλληλα γίνεται σεβαστή η αυτονομία τους σε θέματα λήψης αποφάσεων, καθώς και τη διευκόλυνση της ανταλλαγής εμπειριών, συμπεριλαμβανομένων των τρόπων συμμετοχής των κοινωνικών εταίρων και των αρχών τοπικής και περιφερειακής αυτοδιοίκησης.

-Το άρθρο 3 παράγραφος 1 στοιχεία στ) και ζ) αντικατοπτρίζει τις ανησυχίες του ΕΚ, όπως αυτές περιγράφονται στην τροπολογία 3. Στο εν λόγω άρθρο διευκρινίζεται ότι η ανάπτυξη της προσέγγισης και του περιεχομένου της ευρωπαϊκής στρατηγικής για την απασχόληση πρέπει να περικλείει τους τρόπους συνεργασίας με τους κοινωνικούς εταίρους και με τις σχετικές αρχές τοπικής και περιφερειακής αυτοδιοίκησης καθώς και τους τρόπους εφαρμογής μιας ενεργούς και διαφανούς ενημερωτικής πολιτικής.

-Το άρθρο 4 παράγραφος 1 στοιχείο β) λαμβάνει εν μέρει υπόψη την τροπολογία 5 του ΕΚ. Τώρα αναφέρει ότι, κατά την αξιολόγηση των εθνικών σχεδίων δράσης τους, τα κράτη μέλη θα αξιολογούν τους τρόπους με τους οποίους συμμετείχαν στην εκτέλεσή τους οι κοινωνικοί εταίροι και οι αρχές τοπικής και περιφερειακής αυτοδιοίκησης.

-Το άρθρο 4 παράγραφος 1 στοιχείο γ) εν μέρει λαμβάνει υπόψη την τροπολογία 6 του Ευρωπαϊκού Κοινοβουλίου. Στο άρθρο διευκρινίζεται ότι ένα από τα μέτρα που θα ληφθούν είναι η γενική ποσοτική και ποιοτική αξιολόγηση της ευρωπαϊκής στρατηγικής για την απασχόληση και η ανάλυση της συνοχής μεταξύ της στρατηγικής αυτής και της γενικής οικονομικής πολιτικής καθώς και άλλων τομέων πολιτικής.

-Το άρθρο 4 παράγραφος 2 λαμβάνει εν μέρει υπόψη τις τροπολογίες 4,7,8 και 9 του ΕΚ. Στην κοινή θέση του Συμβουλίου υπογραμμίζεται ότι, σε σχέση με όλες τις δραστηριότητες που θα αναληφθούν, πρέπει να καταβληθούν προσπάθειες για να ενσωματωθεί η αρχή της ισότητας των δύο φύλων στον κεντρικό κορμό των πολιτικών, ειδικότερα όσον αφορά τις ίσες ευκαιρίες για τους άνδρες και τις γυναίκες στην απασχόληση και στις αγορές εργασίας καθώς και σχετικά με το συμβιβασμό της εργασιακής και της οικογενειακής ζωής.

3.2.2. Τροπολογίες του ΕΚ, οι οποίες λαμβάνονται υπόψη πλήρως, εν μέρει ή όσον αφορά το πνεύμα στην τροποποιημένη πρόταση της Επιτροπής αλλά όχι στην κοινή θέση του Συμβουλίου

Οι παραπομπές στις αιτιολογικές σκέψεις και τα άρθρα αναφέρονται στην αρίθμηση που χρησιμοποιείται στην τροποποιημένη πρόταση.

-Η τροπολογία 2 του ΕΚ που αναφέρεται στην αιτιολογική σκέψη 7 αφορά το ρόλο που αυτό διαδραματίζει στην πολιτική για την απασχόληση και γίνεται δεκτή ως προς το πνεύμα της από την Επιτροπή. Στην κοινή θέση του Συμβουλίου, αυτή η αιτιολογική σκέψη διαγράφηκε.

-Η τροπολογία 10 που προτείνει το ΕΚ αφενός εξετάζει την πιθανότητα ειδικής χρηματοδότησης για ιδιαίτερες δραστηριότητες και αφετέρου καθορίζει το ρόλο που πρέπει να διαδραματίσουν οι τοπικοί, περιφερειακοί και άλλοι φορείς στο πλαίσιο αυτό και σε σχέση με την ανάλυση της απασχόλησης και την εφαρμογή των κατευθυντήριων γραμμών για την απασχόληση. Η Επιτροπή αποδέχεται εν μέρει την ιδέα να εστιαστεί η ανάλυση της ευρωπαϊκής στρατηγικής για την απασχόληση στο τοπικό και το περιφερειακό επίπεδο.

-Η τροπολογία 11 του ΕΚ αφορά τη λήψη συγκεκριμένων μέτρων ενημέρωσης για την αύξηση της ευαισθητοποίησης του κοινού και τη δημοσίευση εκθέσεων σχετικά με τις γυναίκες στην αγορά εργασίας και τα εμπόδια τα οποία αντιμετωπίζουν κατά την πρόσβαση σε αυτήν. Η Επιτροπή αποδέχεται αυτή την τροπολογία ως προς το πνεύμα της.

-Η τροπολογία 12 του ΕΚ τονίζει την ανάγκη να εξασφαλισθεί ότι τα αποτελέσματα του προγράμματος είναι διαφανή όσον αφορά το ευρύ κοινό, το οποίο πρέπει να έχει πρόσβαση στα σχετικά δημοσιεύματα. Αυτή η τροπολογία γίνεται δεκτή από την Επιτροπή ως προς το πνεύμα της.

-Η τροπολογία 13 του ΕΚ εστιάζεται στην ανάγκη συνοχής μεταξύ δραστηριοτήτων που αναλαμβάνονται στο πλαίσιο του παρόντος προγράμματος και άλλων σχετικών προγραμμάτων που διαχειρίζεται η Επιτροπή, καθώς και στην ανάγκη των συνδέσμων που είναι αναγκαίοι για την εξασφάλιση αυτής της συνοχής. Η Επιτροπή αποδέχεται την τροπολογία αυτή ως προς το πνεύμα της.

3.3 Νέες διατάξεις που προσέθεσε το Συμβούλιο και οι αντίστοιχες θέσεις της Επιτροπής

Η αλλαγή από μία αμιγώς συμβουλευτική επιτροπή σε μία εν μέρει επιτροπή διαχείρισης γίνεται αποδεκτή από την Επιτροπή. Η κοινή θέση του Συμβουλίου αντικατοπτρίζει την αλλαγή αυτή στο άρθρο που αφορά τα μέτρα εφαρμογής. Παραπέμποντας στην απόφαση 1999/468/ΕΚ, απαριθμεί τα μέτρα που μπορούν ενδεχομένως να ληφθούν σύμφωνα με τη διαχειριστική διαδικασία και τα μέτρα για τα οποία απαιτείται η συμβουλευτική διαδικασία.

Η μείωση του προϋπολογισμού από τα προτεινόμενα 55 εκατ. EUR δεν γίνεται αποδεκτή από την Επιτροπή, η οποία είναι πεπεισμένη ότι αυτό το επίπεδο δαπανών θα είναι αναγκαίο για τη διάρκεια του προγράμματος.

3.4 Προβλήματα που προέκυψαν με την υιοθέτηση της κοινής θέσης

Το Συμβούλιο κατέληξε σε προϋπολογισμό 50 εκατ. EUR για τη συνολική διάρκεια του προγράμματος αυτού. Η Επιτροπή θεωρεί ότι αυτό το ποσό είναι ανεπαρκές και υποστηρίζει ότι ο προϋπολογισμός που είχε προταθεί, δηλαδή 55 εκατ. EUR, είναι απαραίτητος για την ορθή εκτέλεση των χρηματοδοτούμενων δραστηριοτήτων.

4. Συμπερασματα

Η κοινή θέση του Συμβουλίου διατηρεί τα κυριότερα στοιχεία πολιτικής της προτεινόμενης απόφασης. Ωστόσο οι προσαρμογές του κειμένου τώρα τονίζουν τη σημασία της τροφοδότησης των δραστηριοτήτων που χρηματοδοτεί το παρόν πρόγραμμα από τους κοινωνικούς εταίρους και τους παράγοντες σε περιφερειακό και τοπικό επίπεδο. Επίσης υπογραμμίζουν την πρόθεση τα θέματα των δύο φύλων να διαπνέουν την υλοποίηση του προγράμματος και να καταβληθούν πιο εντατικές προσπάθειες για την προώθηση και τη δημοσιοποίηση της ευρωπαϊκής στρατηγικής για την απασχόληση, την οποία αυτό υποστηρίζει.

Όσον αφορά την υλοποίηση του προγράμματος, η Επιτροπή αποδέχεται τη μερική λήψη μέτρων σύμφωνα με τη διαχειριστική διαδικασία. Από αυτή την άποψη, η Επιτροπή προτίθεται να εξασφαλίσει ότι τα κράτη μέλη συμμετέχουν ενεργά στο πρόγραμμα και ότι αυτή η ενεργός συμμετοχή ενισχύει τη συνεργασία και τις ανταλλαγές πληροφοριών μεταξύ τους.

Η Επιτροπή εκφράζει τη λύπη της για την απόφαση του Συμβουλίου να μειώσει τον προτεινόμενο προϋπολογισμό.

ΠΑΡΑΡΤΗΜΑ

ΔΗΛΩΣΗ

ΓΙΑ ΤΑ ΠΡΑΚΤΙΚΑ ΤΟΥ ΣΥΜΒΟΥΛΙΟΥ

Δήλωση της Επιτροπής

Η Επιτροπή εκφράζει τη λύπη της για το γεγονός ότι το Συμβούλιο δεν δέχθηκε τον προϋπολογισμό των 55 εκατ. EUR τον οποίο αυτή πρότεινε για το πρόγραμμα, προτείνοντας αντίθετα τη μείωση σε 50 εκατ. EUR. Αυτός ο προϋπολογισμός είχε υπολογιστεί προσεκτικά, με βάση τόσο τις δραστηριότητες που πρόκειται να χρηματοδοτηθούν όσο και την πείρα σε θέματα κατανομής των δαπανών, στο πλαίσιο του προηγούμενου προγράμματος (του λεγόμενου "προγράμματος του Έσσεν")'. Η Επιτροπή είναι πεπεισμένη ότι ο προϋπολογισμός που έχει προτείνει είναι απαραίτητος για την αποτελεσματική εκτέλεση του προγράμματος και ελπίζει ότι αυτός θα εγκριθεί εκ νέου σε μελλοντικές διαπραγματεύσεις.